b'\n_START_ARTICLE_\nHeziod\n_START_PARAGRAPH_\nHeziod (\xe1\xbc\xa9\xcf\x83\xce\xaf\xce\xbf\xce\xb4\xce\xbf\xcf\x82; oko 7. stolje\xc4\x87e pr. Kr.) prvi je starogr\xc4\x8dki pjesnik koji o sebi daje biografske podatke. Ne zna se kad je to\xc4\x8dno \xc5\xbeivio. Dr\xc5\xbei se da je ne\xc5\xa1to mla\xc4\x91i od Homera i da je njegovo stvarala\xc5\xa1tvo u punoj snazi krajem  8. stolje\xc4\x87a pr. Kr.\n_START_SECTION_\nDjela\n_START_PARAGRAPH_\nPremda su neki spekulirali da Heziod nije ni postojao, dana\xc5\xa1nja je stilisti\xc4\x8dka analiza dokazala da su dva djela sigurno Heziodova: \xe2\x80\x9eTeogonija\xe2\x80\x9d (1022 heksametra) te \xe2\x80\x9ePoslovi i dani\xe2\x80\x9d (828 heksametara). \xe2\x80\x9eTeogonija\xe2\x80\x9d odra\xc5\xbeava bolju metri\xc4\x8dku tehniku, a ipak se smatra da je nastala ranije nego \xe2\x80\x9ePoslovi i dani\xe2\x80\x9d budu\xc4\x87i da ovo djelo odra\xc5\xbeava pjesni\xc4\x8dku zrelost._NEWLINE_Tvorac je genealo\xc5\xa1kog spjeva (\xe2\x80\x9eTeogonija\xe2\x80\x9d) i didakti\xc4\x8dkog spjeva (\xe2\x80\x9ePoslovi i dani\xe2\x80\x9d)._NEWLINE_Ve\xc4\x87 je antika znala cijeniti odgojnu stranu Heziodova djela. Prethodnik je pou\xc4\x8dne lirike i filozofske poezije. Opona\xc5\xa1ali su ga u aleksandrijsko doba i voljeli kao izvor mitova i zbog literarne vrijednosti. Spominje ga i Publije Vergilije Maron u \xe2\x80\x9eGeorgikama\xe2\x80\x9d s po\xc5\xa1tovanjem._NEWLINE_Neki Heziodu jo\xc5\xa1 pripisuju i \xe2\x80\x9e\xc5\xa0tit Heraklov\xe2\x80\x9d (\xe1\xbc\x88\xcf\x83\xcf\x80\xe1\xbd\xb6\xcf\x82 \xe1\xbc\xa9\xcf\x81\xce\xb1\xce\xba\xce\xbb\xce\xad\xce\xbf\xcf\x85\xcf\x82) koji se sastoji od 480 heksametara. Uglavnom se radi o ne odvi\xc5\xa1e uspje\xc5\xa1noj imitaciji Homerova opisa Ahilejeva \xc5\xa1tita, me\xc4\x91utim, za razliku od Ahilejeva \xc5\xa1tita, ovaj opisuje ratne demone i u\xc5\xbease. Pjesma je vjerojatno djelo nekoga rapsoda.\n_START_SECTION_\nTeogonija\n_START_PARAGRAPH_\n\xe2\x80\x9eTeogonija\xe2\x80\x9d je prva gr\xc4\x8dka mitolo\xc5\xa1ka sinteza koja raspravlja o postanku svijeta (\xe2\x80\x9eKozmogonija\xe2\x80\x9d) i rodoslovlju bogova. Poku\xc5\xa1ava afirmirati Zeusa koji pobjedom nad Titanima postaje svemogu\xc4\x87i \xc4\x8duvar pravde. Heziod nalazi svoje mjestu unutar mitolo\xc5\xa1kog i kozmolo\xc5\xa1kog pjesni\xc5\xa1tva._NEWLINE_Na zavr\xc5\xa1etku \xe2\x80\x9eTeogonije\xe2\x80\x9d Heziod je najavio novu pjesmu koja \xc4\x87e pjevati o \xc5\xbeenama koje su kao ljubavnice bogova rodile slavno potomstvo. Zato se pjesma zvana \xe2\x80\x9eKatalog \xc5\xbeena\xe2\x80\x9d (\xe1\xbc\xaa \xce\xbf\xe1\xbc\xb7\xce\xb1\xce\xb9) \xc4\x8desto smatrala njegovom. \xe2\x80\x9eKatalog\xe2\x80\x9d je imao 5 knjiga i sadr\xc5\xbeavao je velik broj mitolo\xc5\xa1kih pri\xc4\x8da iz razli\xc4\x8ditih krajeva Gr\xc4\x8dke.'